Avgust se je v imenu Saške povezal z Dansko in Rusijo v vojaško zvezo, naperjeno proti Švedski. Začetkom leta 1700 so skupaj napadli Švedsko in s tem začeli Veliko severno vojno (1700-21). Proti njihovemu pričakovanju je mladi švedski kralj Karel XII. na hitro opravil z Dansko in Rusijo, vdrl na Poljsko ter zavzel Varšavo in Krakov. Na osvojenem ozemlju je za slamnatega poljskega kralja postavil Stanisława Leszczyńskega (1704) in leta 1706 vdrl na Saško, zavzel Dresden in prisilil Avgusta II., da se je odrekel poljski kroni. Z vdorom v Rusijo pa so se Karlovi uspehi končali. Leta 1709 je Peter Veliki pri Poltavi uničil njegovo vojsko. Karel je našel zavetje v osmanskem Istanbulu. Stanisław Leszczyński je zbežal na švedsko Pomorjansko in Poljaki so ponovno priznali Avgusta II. za poljskega kralja.